Domingo onttrek aan Spele-opera | Netwerk24
Die operasanger Placido Domingo, wat in die spervuur is weens beweerde seksuele wangedrag, het hom aan ’n voorvertoning vir volgende jaar se Olimpiese Spele in Tokio onttrek.
Domingo sê in ’n verklaring wat die organiseerders van die Tokio-Spele uitgereik het dat hy onttrek weens die “ingewikkeldheid” van die projek.
Die operasanger Placido Domingo, wat deur verskeie vroue van seksuele teistering en ander onbehoorlike gedrag beskuldig word. Foto: Getty Images
Hy was veronderstel om in April aanstaande jaar op te tree op ’n byeenkoms waar opera met Japan se tradisionele kaboeki (’n tipe dans-teater) vermeng gaan word.
Domingo het verlede maand as hoofdirekteur van Los Angeles Opera bedank en toe gesê beskuldigings van seksuele wangedrag het sy vermoë om met sy werk voort te gaan onmoontlik gemaak.
“Ek het ná deeglike oorweging besluit om weens die ingewikkeldheid van die projek nie aan die kaboeki-operabyeenkoms deel te neem nie,” sê Domingo in die verklaring wat die Tokio-reëlingskomitee uitgereik het.
Die Tokio 2020-Nippon-fees, waaraan Domingo sou deelneem, is daarop gemik om Japanse kultuur te bevorder.
Domingo ontken intussen alle beskuldigings van seksuele wangedrag teen hom.
Ek het ná deeglike oorweging besluit om weens die ingewikkeldheid van die projek nie aan die kaboeki-operabyeenkoms deel te neem nie.
Daar het vanjaar al meer as drie dosyn sangers, dansers, musikante, sang-afrigters en verhoog-beamptes na vore gekom met klagtes oor die sanger.
Volgens hulle gedra Domingo hom nou al die laaste drie dekades lank op onbehoorlike wyse teenoor vroue by verskillende operahuise oor die wêreld heen.
Domingo het hom in September op die nippertjie aan ’n vertoning by die Metropolitan Opera in New York onttrek en gesê hy sal nooit weer daar optree nie. – Reuters
Meer oor: Opera | Japan